LV Eiropas Savienības Oficiālais Vēstnesis C 112/1

KOMISIJAS ATZINUMS

(2009. gada 13. augusts),

piemērojot 7. pantu Eiropas Parlamenta un Padomes Direktīvā 98/37/EK par aizliegumu, ko Ungārijas iestādes ir noteikušas attiecībā uz leņķa slīpmašīnu, kuras preču zīme ir Dimension MD-2008-146

(Dokuments attiecas uz EEZ)

2010/C 112/01

1. Ungārijas iestāžu paziņojums

Direktīvas 98/37/EK par dalībvalstu normatīvo un administratīvo aktu tuvināšanu attiecībā uz mašīnām 2. panta 1. punktā noteikts, ka dalībvalstis veic visus vajadzīgos pasākumus, lai nodrošinātu direktīvā noteikto mašīnu laišanu tirgū un nodošanu ekspluatācijā tikai tad, ja, pareizi uzstādot, uzturot darba kārtībā, kā arī izmantojot atbilstīgi paredzētajam mērķim, tās neapdraud cilvēku un attiecīgā gadījumā arī mājdzīvnieku veselību un drošību, kā arī neapdraud īpašuma drošību.

Direktīvas 7. panta 1. punktā paredzēts, ka tad, ja dalībvalsts konstatē, ka, atbilstīgi paredzētajam mērķim lietojot mašīnas ar CE marķējumu, tās var apdraudēt cilvēku un attiecīgos gadījumos mājdzīvnieku un īpašuma drošību, dalībvalsts veic visus vajadzīgos pasākumus, lai tādas mašīnas izņemtu no tirgus, aizliegtu to laišanu tirgū, nodošanu ekspluatācijā un lietošanu vai ierobežotu to brīvu apriti. Dalībvalsts nekavējoties informē Komisiju par jebkuru šādu pasākumu, norādot lēmuma iemeslus.

Ungārijas iestādes 2007. gada 3. decembrī paziņoja Eiropas Komisijai par to, ka aizliedz laist tirgū pārnēsājamu DM/AG230-160 tipa elektrisko rokas leņķa slīpmašīnu, kuras preču zīme ir Dimension.

Iekārtas ražotājs ir Zheijang Yongkang Xing Pai Tool Co. Ltd. 56-1 W. Wangchun Road, Yongkang City, Zhejiang, 321300, CHINA, un izplatītājs Dimension Europe Kft., Budapest, Újlak u. 21., 1173, HUNGARY.

Dokumentācijā, ko nosūtīja Eiropas Komisijai, bija iekļauti šādi dokumenti:

— sertifikāts Nr. AM 50019449 0001, ziņojums Nr. 15002404 001, ko 2003. gada 9. septembrī izdevis TÜV Rheinland Product Safety GmbH, atzīstot S1M-ZZ09-230A tipa leņķa slīpmašīnas atbilstību Direktīvai 98/37/EK par mašīnām,

— sertifikāts Nr. S 50019447 0001, ko 2003. gada 9. septembrī tāda paša tipa leņķa slīpmašīnai S1M-ZZ09-230A izdevis TÜV Rheinland Product Safety GmbH, piešķirot leņķa slīpmašīnas “GS” atzīmi,

— Zhejiang Yongkang Xing Pai Tool Co. Ltd.2006. gada 30. maija paziņojums par to, ka S1M-ZZ09-230A tipa leņķa slīpmašīna ir pielīdzināma DM/AG230-160 izstrādājumam, uz kuru attiecas Ungārijas pasākums,

— EK atbilstības deklarāciju, ko 2006. gada 30. augustā sagatavojis Dimension Europe Kft., atsaucoties uz sertifikātu Nr. AM 50019449 0001.

Saskaņā ar minētās direktīvas 7. panta 2. punktu Komisijai pēc apspriešanās ar iesaistītajām personām jāpaziņo, vai tā atzīst aizliegumu par pamatotu. Ja atzīts, ka aizliegums ir pamatots, Komisija informē dalībvalstis, lai tās atbilstīgi 2. panta 1. punktā minētajiem pienākumiem attiecībā uz konkrēto mašīnu varētu veikt visus vajadzīgos pasākumus.

2. Ungārijas iestāžu norādītie iemesli

Aizliegums, ko noteica Ungārijas iestādes, tika pamatots ar to, ka leņķa slīpmašīna neatbilst šādām būtiskām veselības aizsardzības un drošības prasībām, kas izklāstītas Direktīvas 98/37/EK I pielikumā (ar atsauci uz specifikāciju saskaņotajā Eiropas standartā EN 50144-1:1998 Ar elektromotoru darbināmu rokas darbarīku drošība – 1. daļa: Vispārīgas prasības un standarts EN 50144-2-3:2002 Ar elektromotoru darbināmu rokas darbarīku drošība – 2.–3. daļa: Īpašas prasības slīpmašīnām, slīpripu slīpmašīnām un pulēšanas mašīnām, kuras ir minētas ražotāja EK atbilstības deklarācijā).

1.5.1. Elektrības pievads

Mehāniskā pretestības testa laikā salūza ventilācijas režģis, tādējādi atsedzot darbināmās detaļas. Tīkla kabeļa konstrukcija nav pietiekami izturīga, un tas var ātri izraisīt kabeļa bojājumus.

1.5.6. Ugunsdrošība

Termālās testēšanas laikā mašīna aizdegās, radīja dūmus un tad pārstāja darboties.

1.7.4. Instrukcijas

Lietošanas pamācībā nebija iekļauta lielākā daļa vispārējo drošības noteikumu.

1.7.3. Marķējums

Uz leņķa slīpmašīnas nebija norādīts ražotājs un izgatavošanas gads.

3. Komisijas atzinums

Komisija 2008. gada 22. septembrī rakstīja:

— Zhejiang Yongkang Xing Pai Tool Co. Ltd.,

— Dimension Europe Kft., kas bija parakstījis EK deklarāciju par atbilstību un

— TÜV Rheinland Product Safety GmbH, kas bija izsniedzis atbilstības sertifikātus S1M-ZZ09-230A tipa leņķa slīpmašīnai, kura tika uzskatīta par pielīdzināmu DM/AG230-160 tipa leņķa slīpmašīnai, uz kuru attiecas Ungārijas pasākums.

Līdz šim no Dimension Europe Kft. atbilde nav saņemta.

TÜV Rheinland2008. gada 24. novembra atbildē apstiprināja, ka ir izsniedzis sertifikātu Nr. AM 50019449 0001 (2003. gada 9. septembra ziņojums Nr. 15002404 001) par S1M-ZZ09-230A tipa leņķa slīpmašīnu. TÜV Rheinland apliecināja, ka nav bijis informēts par DM/AG 230-160 tipa leņķa slīpmašīnu. TÜV Rheinland sazinājās ar Zhejiang Yongkang Xing Pai Tools, kurš apstiprināja, ka nav ražojis DM/AG 230-160 tipa leņķa slīpmašīnu Ungārijas uzņēmumam Dimension Europe Kft.

TÜV Rheinland turklāt pievienoja Zhejiang TCH Industrial Co. Ltd. parakstīto 2008. gada 29. oktobra deklarāciju, ar ko uzņēmums apliecina, ka nav ražojis DM/AG 230-160 tipa leņķa slīpmašīnu, un tādējādi tā nav līdzvērtīga S1M-ZZ09-230A tipa leņķa slīpmašīnai.

Tādēļ nav precīzi zināma Ungārijas iestāžu pārbaudītās mašīnas patiesā izcelsme.

Ievērojot pieejamo dokumentāciju un iesaistīto personu sniegtās atsauksmes, Komisija uzskata, ka Ungārijas iestādes ir pierādījušas, ka aizliegtā mašīna neatbilst iepriekš minētajām būtiskajām veselības aizsardzības un drošības prasībām. Šīs neatbilstības rada pamatu nopietniem to personu apdraudējumiem, kuras lieto attiecīgo mašīnu.

Tādēļ pēc vajadzīgās procedūras izpildes Komisija atzīst, ka Ungārijas iestāžu noteiktais aizliegums ir pamatots.